Oorsaak van Puk-student se dood bekendEttienne de Villiers. Foto: Facebook Die oorsaak van Ettienne de Villiers (19), die eerstejaar-Puk-student wat Vrydag dood aangetref is in sy woonstel, is Maandagaand bekendgemaak. Jean de Villiers, Ettienne se pa, het aan Maroela Media bevestig dat Ettienne aan virale meningitis (breinvliesontsteking) gesterf het. Die oorsaak van sy dood is deur ŉ nadoodse ondersoek vasgestel. Maroela Media het vroeër berig Ettienne se liggaam is Vrydag omstreeks 17:00 deur sy woonstelmaat op sy bed aangetref. Hy sou om 16:00 ŉ toets geskryf het en toe hy nie vir die toets opdaag nie, het sy woonstelmaat onraad vermoed en gaan ondersoek instel. Sy woonstelmaat het onmiddellik die nooddienste ontbied en paramedici het probeer om Ettienne by te bring, maar hy is op die toneel dood verklaar. Johan van Zyl, woordvoerder van die Noordwes Universiteit (NWU), was nie onmiddellik Maandagaand bewus daarvan dat die uitslae van die nadoodse ondersoek bekendgemaak is nie. Maroela Media wag op kommentaar van die universiteit. Nog ŉ NWU-student is in Februarie vanjaar ook aan breinvliesontsteking dood. In Junie verlede jaar is Leana Labuschagne (19), ook ŉ eerstejaarstudent Puk-student, aan breinvliesontsteking dood. Lees ook: [OPVOLG] Puk-student sterf aan nie-aansteeklike meningitis